Στην υπόθεση 82/84,

Metalgoi SpA,

προσφεύγουσα,

κατά

Επιτροπής των Ευρωπαϊκών Κοινοτήτων,

καθής.

Με δικόγραφο που κατέθεσε στη γραμματεία του Δικαστηρίου, στις 26 Μαρτίου 1984, η εταιρεία Metalgoi SpA, με έδρα στην Brescia, άσκησε δυνάμει του άρθρου 33, δεύτερη παράγραφος, της Συνθήκης ΕΚΑΧ, προσφυγή με την οποία ζητεί την ακύρωση της απόφασης της Επιτροπής, της 26ης Ιανουαρίου 1984, που επιβάλλει στην προσφεύγουσα πρόστιμο για υπέρβαση των ποσοστώσεων παραγωγής, οι οποίες καθορίστηκαν για το 4ο τρίμηνο 1981 και το Ιο τρίμηνο 1982, δυνάμει της αποφάσεως 1831/81 της Επιτροπής, της 24ης Ιουνίου 1981, περί εισαγωγής συστήματος επιτηρήσεως και νέου συστήματος ποσοστώσεων της παραγωγής ορισμένων προϊόντων για τις επιχειρήσεις της βιομηχανίας σιδήρου και χάλυβος (ΕΕ L 180, σ. 1).

Με παρεμπίπτουσα αίτηση που υπέβαλε δυνάμει του άρθρου 91 του κανονισμού διαδικασίας, η Επιτροπή προέβαλε ένσταση απαραδέκτου και ζήτησε από το Δικαστήριο να αποφανθεί σχετικά χωρίς να εισέλθει στη συζήτηση επί της ουσίας, λόγω του ότι η προσφυγή ασκήθηκε εκπρόθεσμα.

Η Επιτροπή αναφέρει σχετικά ότι η επίδικη απόφαση κοινοποιήθηκε στην προσφεύγουσα με ημερομηνία 3 Φεβρουαρίου 1984, όπως προκύπτει από την απόδειξη παραλαβής της συστημένης επιστολής με την οποία γνωστοποιήθηκε η εν λόγω απόφαση. Δεδομένου ότι το άρθρο 39 του Οργανισμού του Δικαστηρίου (ΕΚΑΧ) ορίζει προθεσμία προσφυγής ενός μηνός, η προθεσμία προσφυγής, λαμβανομένης υπόψη της παρεκτάσεως λόγω αποστάσεως, έληγε στις 14 Μαρτίου 1984, έτσι ώστε η προσφυγή, η οποία ασκήθηκε μόλις στις 26 Μαρτίου, να είναι εκπρόθεσμη.

Η προσφεύγουσα υποστηρίζει ότι η επίδικη απόφαση απευθύνθηκε προς την «Società in nome collettivo» Metalgoi, που ήταν ανύπαρκτο υποκείμενο δικαίου αφού η εταιρεία αυτή έπαυσε να υφίσταται με την ίδρυση, στις 31 Αυγούστου 1979, της «Società per azioni» Metalgoi. Δεδομένου ότι η κοινοποίηση πρέπει να θεωρηθεί, από το λόγο αυτό, ότι έγινε αντικανονικά, η μόνη 6έ6αιη ημερομηνία για τον υπολογισμό της προθεσμίας είναι η δημοσίευση της αμφισβητούμενης αποφάσεως στην Επίσημη Εφημερίδα της 9ης Φεβρουαρίου 1984 (ΕΕ C 34), σύμφωνα με τα οριζόμενα στο άρθρο 81, παράγραφος 1, του κανονισμού διαδικασίας, κατά το οποίο οι προθεσμίες ασκήσεως προσφυγής, αν δεν γίνει κοινοποίηση, τρέχουν «σε περίπτωση δημοσιεύσεως, από τη δέκατη πέμπτη ημέρα μετά από τη δημοσίευση της πράξεως στην Επίσημη Εφημερίδα των Ευρωπαϊκών Κοινοτήτων». Υπό τις συνθήκες αυτές, η προσφυγή ασκήθηκε εμπρόθεσμα.

Το επιχείρημα αυτό της προσφεύγουσας δεν μπορεί να γίνει δεκτό. Είναι αλήθεια ότι τόσο η επιστολή με την οποία έγινε η κοινοποίηση, όσο και η απόδειξη του ταχυδρομείου φέρουν ως ένδειξη του παραλήπτη, την έκφραση «Metalgoi SNC» αντί της «Metalgoi SpA». Αποδεικνύεται εντούτοις ότι, παρά το καθαρά τυπικό αυτό λάθος, η προσβαλλόμενη απόφαση περιήλθε όντως στην επιχείρηση, προς την οποία απευθυνόταν, την ημερομηνία που αναφέρεται στην απόδειξη του ταχυδρομείου και ότι η επιχείρηση μπόρεσε να εξακριβώσει ότι η απόφαση απευθυνόταν προς αυτή. Η διαπίστωση αυτή επιβεβαιώνεται από το γεγονός ότι η προσφεύγουσα προσήρτησε στην προσφυγή της αντίγραφο από το πρωτότυπο της απόφασης.

Δεδομένου ότι η δικογραφία περιέχει όλα τα απαραίτητα προς σχηματισμό δικανικής πεποιθήσεως στοιχεία επί της ενστάσεως που προέβαλε η Επιτροπή, το Δικαστήριο έκρινε περιττή την προφορική ανάπτυξη των απόψεων των διαδίκων.

Πρέπει, κατά συνέπεια, να γίνει δεκτό, κατ' εφαρμογή των άρθρων 39 του Οργανισμού του Δικαστηρίου (ΕΚΑΧ) και 91 του κανονισμού διαδικασίας, ότι η προσφυγή ασκήθηκε εκπρόθεσμα και, για το λόγο αυτό, είναι απαράδεκτη.

Για τους λόγους αυτούς, μετά την ανάγνωση της εισήγησης του εισηγητή δικαστή και την ανάπτυξη των προτάσεων του γενικού εισαγγελέα, ΤΟ ΔΙΚΑΣΤΗΡΙΟ συγκείμενο από τους Mackenzie Stuart, πρόεδρο, Τ. Koopmans, Κ. Bahlmann και Υ. Galmot, προέδρους τμήματος, Ρ. Pescatore, Α. O'Keeffe, G. Bosco, Ο. Due, U. Everling, K. Κακούρη και R. Joliét, δικαστές, γενικός εισαγγελέας: Ρ. VerLoren van Themaat γραμματέας: Ρ. Heim διατάσσει:

1) Απορρίπτει την προσφυγή ως απαράδεκτη.

2) Καταδικάζει την προσφεύγουσα στα δικαστικά έξοδα, στα οποία περιλαμβάνονται και τα έξοδα της διαδικασίας ασφαλιστικών μέτρων 82/84R.